Groblersdal-polisiebeamptes van bedrog, diefstal beskuldigFoto verskaf deur die Valke Vyf polisiebeamptes, tussen 29 en 40 jaar oud, wat in Groblersdal, Limpopo gestasioneer is, is Maandag in hegtenis geneem op aanklag van bedrog en diefstal. Kapt. Matimba Maluleke, woordvoerder van die direktoraat vir prioriteitsmisdaadondersoeke (die Valke), het gesê die eienaar van ŉ vulstasie in Groblersdal het in Februarie 2020 ontdek dat die kassiere, pompjoggies en polisiebeamptes saamgespan het om vlootkaarte (petrolkaarte) tot hul eie voordeel in te span, insluitend om hul privaat voertuie te hervul. “Die verdagtes sou na bewering ook gewag het vir motoriste om kontant te betaal en sou dan hul vlootkaart gebruik om vir die transaksie te betaal sodat hulle die kontant tussen mekaar kon verdeel,” het Maluleke bygevoeg. Die saak is by die plaaslike polisiestasie aanhangig gemaak en is later na die Valke se eenheid, wat ernstige korrupsie ondersoek, oorgeplaas. “Die staat het ŉ verlies van meer as R100 000 gely weens die onwettige bedrywighede.” Die verdagtes sluit in twee sersante en drie konstabels. Hulle sal na verwagting binnekort in die Groblersdal-landdroshof verskyn. Maluleke sê die ondersoek na nog verdagtes duur voort. “Nog ondersoeke oor soortgelyke oortredings in die provinsie duur ook voort.”